

 REPUBLIKA HRVATSKA

 VARAŽDINSKA ŽUPANIJA

 OPĆINA VINICA

 OPĆINSKO VIJEĆE

KLASA: 024-04/22-01/48

URBROJ: 2186-11-01-22-1

Vinica, 29. rujna 2022.

 Na temelju članka 30. Statuta Općine Vinica („Službeni vjesnik Varaždinske županije“ broj 30/20. i 09/21.) te članka 25. Odluke o načinu pružanja javnih usluga sakupljanja komunalnog otpada na područje Općine Vinica („Službeni vjesnik Varaždinske županije“ broj 16/22.) , Općinsko vijeće Općine Vinica na sjednici održanoj dana 29. rujna 2022. godine donosi

**ODLUKU**

**o kriterijima za preuzimanje obveze korisnika plaćanja javnih usluga prikupljanja komunalnog otpada na području Općine Vinica**

Članak 1.

 Ovom se Odlukom utvrđuju kriteriji za određivanje korisnika javne usluge prikupljanja komunalnog otpada za koje Općina Vinica (u daljnjem tekstu : Općina) preuzima obvezu plaćanja troška za izvršenu javnu uslugu prikupljanja komunalnog otpada (u daljnjem tekstu: javna usluga), određivanje korisnika za odvojeno prikupljanje, prijevoz i obradu pelena iz kućanstava putem posebnih spremnika te postupak ostvarivanja navedenih prava.

Članak 2.

 Pravo na podmirenje mjesečnog troška javne usluge plaćanjem računa ispostavljeng koriniku ostvaruju u cijelosti:

a) korisnik samac ili kućanstvo (dva člana) s prebivalištem na području Općine Vinica koji ostvaruju ukupnu mirovinu u iznosu do 2.000,00 kn (uključujući mirovinske dodatke i mirovinu ostvarenu temeljem međunarodnih ugovora odnosno inozemnu mirovinu),

b) korisnik samac nezaposlena osoba ili kućanstvo (dva člana) s prebivalištem na području Općine Vinica sa statusom nezaposlenih osoba bez prihoda,

odnosno

c) korisnik zajamčene minimalne naknade do iznosa određenog odredbama Zakona o socijalnoj skrbi

Članak 3.

 Korisnik/korisnici navedeni u stavku 1.a) prethodnog članka u Jedinstvenom upravnom odjelu podnose zahtjev na propisanom obrascu kojem prilaže dokumentaciju kao dokaz o ispunjavanju uvjeta

- presliku osobne iskaznice /ili osobnih iskaznica članova kućanstva

- presliku posljednjeg ispostavljenog računa za plaćanje javne usluge

- izjavu o broju članova zajedničkog kućanstva

- dokaz o ostvarenim mjesečnim prihodima za posljednjih mjesec dana prije podnošenja zahtjeva za svakog člana kućanstv

Članak 4.

 Korisnik/korisnici navedeni u stavku 1.b) članka 2. Ove Odluke podnose u Jedinstvenom upravnom odjelu zahtjev kojem prilažu slijedeću dokumentaciju u svrhu dokaza o ispunjavanju uvjeta :

- presliku osobne iskaznice te osobne iskaznice drugog člana kućanstva

- presliku ispostavljenih računa za plaćanje javne usluge

- izjavu o broju članova zajednikog domaćinstva

- dokaz da član ili oba člana kućanstva ne ostvaruju prihode (potvrda Zavoda za zapošljavanje o neostvarivanju nakanade za vrijeme nezaposlenosti, potvrda Porezne uprave i drugi dokazi)

Članak 5.

 Korisnik/korisnici navedeni u stavku 1.c) članka 2. ove Odluke podnose u Jedinstvenom upravnom odjelu zahtjev kojem prilažu slijedeću dokumentaciju u svrhu dokaza o ispunjavanju uvjeta :

- presliku osobne iskaznice te osobne iskaznice drugog člana kućanstva

- presliku ispostavljenih računa za plaćanje javne usluge

- izjavu o broju članova zajednikog domaćinstva

- presliku rješenja Centra za socijalnu skrb o pravu na zajamčenu minimalnu naknadu

Članak 6.

 U smislu odredbi ove Odluke samac je osoba koja živi sama, a kućanstvo je obiteljska ili druga zajednica dviju osoba koje žive zajedno na istoj adresi i podmiruju troškove života bez obzira na srodstvo.

 U slučaju da osoba ili kućanstvo sa statusom iz članka 3. i članka 4. žive na adresi na kojoj je evidentirano dva ili više kućanstava, ne ostvaruju pravo na mjesečno podmirenje troška javne usluge.

Članak 7.

 Postupak po zahtjevu korisnika za ostvarivanje prava na mjesečno podmirivanje troška javne usluge vodi se primjenom odredaba Zakona o općem upravnom postupku.

 Jedinstveni upravni odjel donosi rješenje za razdoblje od maksimalno jedne godine.

 Korisnici podnose novi argumentirani zahtjev sa potrebnim dokazima za svaku kalendarsku godinu.

 Korisnici prava iz članka 3. , 4. i 5. Odluke dužni su u roku od 15 dana obavijestiti Jedinstveni upravni odjel o promjeni okolnosti uslijed kojih bi prestalo pravo na mjesečno podmirenje troška javne usluge.

 O prestanku postojanja uvjeta za ostvarivanje prava na mjesečno podmirivanje troška javne usluge, Jedinstveni upravni odjel obavještava davatelja usluge.

Članak 8.

 Općina Vinica preuzima obvezu plaćanja cijene za dio javne usluge koja se odnosi na odvojeno prikupljanje, prijevoz i obradu pelena iz kućanstava.

 Korisnici odnosno domaćinstva koja imaju potrebu za odlaganje korištenih pelena dostavljaju u Jedinstveni upravni odjel zahtjev sa popratnom dokumentacijom o članu domćinstva koji koristi pelene:

– za dijete starosti do 36 mjeseci presliku rodnog lista, uvjerenje o prebivalištu dijeteta te presliku računa za javnu uslugu s adresom obračunskog mjesta koja mora identična adresi za koju se traži dodatni spremnik za odlaganje otpadnih pelena,

- za dijete starije od 36 mjeseci koje još koristi pelene, podnosi se zahtjev Općini Vinica za nastavak korištenja kanti za pelene. Korištenje kanti može se produljiti za 6 mjeseci, te iznimno produžiti za dulje razdoblje, u slučaju posebnih potreba.

- za odraslu osobu s inkontinencijom: potvrdu liječnika, presliku osobne iskaznice bolesne osobe te presliku računa za javnu uslugu s adresom obračunskog mjesta koja mora identična adresi za koju se traži dodatni spremnik za odlaganje otpadnih pelena.

Na temelju prikupljenih podataka o potrebi osiguranja posebnih spremnika za pelene, Općina Vinica sastavlja popis te ga dostavlja Isporučitelju usluge koji je dužan osigurati i isporučiti posebne spremnike za pelene na adrese kućanstava iz popisa.

 Isporučitelj javne usluge dostavlja račun za trošak prikupljanja otpada iz spomenutih spremnika Općini Vinica.

 Nakon prestanka potrebe za korištenjem spremnika, korisnici su dužni podnijeti zahtjev za odjavom spremnika za pelene u Jedinstveni upravni odjel Općine Vinica.

Članak 9.

 Danom stupanja na snagu ove odluke prestaje važiti Odlukao kriterijima za preuzimanje obveze korisnika plaćanja javnih usluga prikupljanja miješanog komunalnog otpada i biorazgradivog komunalnog otpada na području Općine Vinica („Službeni vjesnik varaždinske županije“ broj 23/19.)

 Ova Odluka stupa na snagu osmog dana od dana objave u „Službenom vjesniku Varaždinske županije“.

 PREDSJEDNIK OPĆINSKOG VIJEĆA

 OPĆINE VINICA

 Predrag Štromar